钦定古今图书集成/明伦汇编/官常典/第638卷 > 《为窦孝谌让润州刺史表》前人
## 钦定古今图书集成/明伦汇编/官常典/第638卷 > 《为窦孝谌让润州刺史表》前人

臣某言：“伏奉恩制，以臣为润州刺史。祗奉宠荣，俯仰
惭惕。臣某诚惶诚恐，顿首顿首，死罪死罪。”臣尺泽轻
生，斗筲浅〈一作贱〉品，行非三德，艺乏四科，属云雨曲成，
山川广纳，遂得差肩冕笏，簉羽鸳鹭，自兼〈一作秉〉司。天
地副象，河海空陪九卿之末，讵达《三礼》之源。《柏梁》赋
诗，徒述钟磬。槐市讲艺，更惭几杖。当曰〈一作用〉“妨贤获
罪，岂以称职为功？”而皇矣高临，霈然降泽，乃为棘寺，
还剖竹符，入奉千乘之尊，出当六条之寄，叨恩窃幸，
自初洎末夫以下邑树风，是惟政本，外台驱传，实总
人极。薛宣以理剧有才，满岁加授；龚遂以拨繁无效，
数月召还。力选前献，实资共理。安可使赤绶虚忝，素
餐高咏？伏愿敦名器之实，绝过谬之私，更简良才，言
刈其楚，则山谷耆老，方怀树李之观；江湖吏人，不起
《伐檀》之刺。无任悚惧之至，谨诣朝堂奉表以闻。